《宁宗皇帝诗卷耳篇御书赞》
宋代·岳珂

伟王人之典学，本天纵之多能。
续六艺之绝业，环诸儒而讲明。
璧跗蔚其流芳，琼字焕其腾英。
居蠖濩而储精，炳龟龙而效灵。
岁嘉定之辛已，历九闰而时乘。
旦孜孜而忘倦，志兢兢而靡矜。
诗三百有五篇，沃帝心而日聆。
俨露门之未竟，已云章之满籯。
繄是诗之四章，首二南而仪刑。
凡家齐而国治，本大学之为经。
自求贤而审官，见济济之以宁。
越染翰之虽同，兹注意之实形。
昔德寿之在御，尝史汉之留情。
传复古之奇迹，亦流辉于古荆。
有词臣曰万里，亟再拜而震惊。
谓缝掖之所难，而帝王之躬行。
今宝章之诞贲，知祖武之克绳。
殆家法之相似，联自检于宫庭。
眇周行之下走，方虺聩而于征。
竦昭回之景光，愧抱椠之余生。
览盈咫之昭华，想绎纯于九成。
得猗那而藏焉，尚厅瑟之余声。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。